**ՀԻՄՆԱՎՈՐՈՒՄ**

**««ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2022 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ, ԼՐԱՑՈՒՄ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2021 ԹՎԱԿԱՆԻ ԴԵԿՏԵՄԲԵՐԻ 23-Ի N 2121-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ՈՒ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

**Իրավական ակտի ընդունման անհրաժեշտությունը.**

««Հայաստանի Հանրապետության 2022 թվականի պետական բյուջեի մասին» օրենքում վերաբաշխում, լրացում և Հայաստանի Հանրապետության կառավարության 2021 թվականի դեկտեմբերի 23-ի N 2121-Ն որոշման մեջ փոփոխություններ ու լրացում կատարելու մասին» ՀՀ կառավարության որոշման նախագծի ընդունումը պայմա­նավորված է ՀՀ կառավարության 2022 թվականի մարտի 3-ի N 281-Լ որոշմամբ հաստատված Հայաստանի Հանրապետության հողօգտագործողներին մատչելի գներով ազոտական պարարտանյութերի ձեռքբերման աջակցության ծրագրով (այսուհետ՝ ծրագիր) նախատեսված ֆինանսական միջոցների տրամադրման անհրաժեշտությամբ։

**Ընթացիկ իրավիճակը և խնդիրները.**

Ընթացիկ տարում գյուղատնտեսության ոլորտում խնդիրներ են առաջացել պայմանավորված պարարտանյութերի գների աննախադեպ աճի հետ։ Հայաստանի Հանրապետություն ազոտական պարարտանյութը ներկրվում է հիմնականում երեք երկրից՝ Ռուսաստանի Դաշնություն, Իրան և Վրաստան։ Միջազգային շուկայում նկատվող պարարտանյութերի գների կտրուկ աճի միտումները, հիմնականում պայմանավորված են պարարտանյութերի արտադրությամբ զբաղվող եվրոպական մի քանի ընկերությունների գործունեության դադարեցմամբ, ինչպես նաև գազի համաշխարհային գների բարձրացման արդյունքում ապրանքների միջազգային գների աճով։

Գնաճի նման պայմաններում գյուղատնտեսական մշակաբույսերի մշակությունը՝ մասնավորապես ռազմավարական նշանակություն ունեցող հացահատիկային մշակաբույսերի մշակությունը դառնում է ոչ եկամտաբեր և ոչ արդյունավետ գործունեություն, ինչը կարող է հանգեցնել հանրապետությունում հացահատիկային մշակաբույսերի ցանքատարածությունների կրճատմանը՝ ներկայիս վարելահողերի շուրջ 50 տոկոսի մշակության պայմաններում։

Վերոնշյալ խնդիրների լուծման նպատակով անհրաժեշտություն է առաջացել աջակցություն ցուցաբերել հողօգտագործողներին՝ մատչելի գներով պարարտանյութերի ձեռքբերման հարցում։ Արդյունքում՝ ՀՀ կառավարության 2022 թվականի մարտի 3-ի N 281-Լ որոշմամբ հաստատվել է Հայաստանի Հանրապետության հողօգտագործողներին մատչելի գներով ազոտական պարարտանյութերի ձեռքբերման աջակցության ծրագիրը։

**Տվյալ բնագավառում իրականացվող քաղաքականությունը.**

Հանրապե­տությանգյուղատնտեսության ոլորտում իրականացվող քաղաքականությունը նպատա­կաուղղված է գյուղատնտեսության ինտենսիվացմանը, արտադրողականության բարձրացմանը, հողային ռեսուրսների նպատակային օգտագործմանը, պարենային անվտանգության բարձրացմանը, գյուղատնտեսական ամբողջ արժեշղթայում ընդգրկված սուբյեկտների՝ գյուղացիական տնտեսությունների, կոոպերատիվների, գյուղատնտեսական մթերք վերամշակողների եկամուտների ավելացմանը:

**Կարգավորման նպատակը և բնույթը.**

Կարգավորման նպատակը՝ բուսաբուծության ճյուղում տնտեսավարողների կողմից գործունեություն իրականացնելու համար բավարար պայմանների ապահովումն է, մասնավորապես՝ հողօգտագործողների համար գնաճի աննախադեպ պայմաններում շուկայական գներից ավելի ցածր գներով պարարտանյութերի ձեռքբերման հնարավորության ստեղծման համար պետական աջակցության ապահովման համար ֆինանսական միջոցների հատկացումն է:

Ծրագիրը կիրականացվի 2022 թվականին Հայաստանի Հանրապետության բոլոր մարզերում։ Մեկ շահառուի հաշվով պարարտանյութ կտրամադրվի առավելագույնը 3 հեկտար հողատարածքում մշակություն իրականացնելու համար։

Ծրագիրն իրականացվելու է մատակարարների կողմից շահառուներին վաճառվող պարարտանյութի վաճառքի գնի 50 տոկոսի չափով սուբսիդավորմամբ կամ փոխհատուցմամբ, բայց ոչ ավելի քան 50 կգ քաշով 1 պարկ պարարտանյութի հաշվով 9000 դրամը։

Ծրագրի իրականացման նպատակով 2022 թվականին անհրաժեշտ է ՀՀ կառավարության պահուստային ֆոնդից հատկացնել շուրջ 972.0 մլն դրամ (հաշվարկման համար հիմք է հանդիսացել Պետական եկամուտների կոմիտեի կողմից ստացված օպերատիվ տվյալները, որը կազմել է 5400 տոննա ազոտական պարատանյութ):

**Նախագծի մշակման գործընթացում ներգրավված ինստիտուտները և անձինք.**

Սույն նախագիծը մշակվել է Էկոնոմիկայի նախարարության կողմից:

**Ակնկալվող արդյունքը.**

Նախագծի ընդունման արդյունքում գյուղատնտեսությունում տնտեսավարողները հնարավորություն կունենան շուկայական գներից առավել ցածր գներով ձեռք բերելու պարարտանյութեր, ինչը պարարտանյութերի գնաճի պայմաններում կզսպի ցանքատարածությունների և արտադրության ծավալների կրճատմանը, կնպաստի մշակության ագրոտեխնիկական պահանջների ապահովմանը։

**Պետական բյուջեում ծախսերի և եկամուտների փոփոխությունը.**

Նախագծի ընդունումը 2022 թվականի պետական բյուջեում ծախսերի և եկամուտների փոփոխություն չի առաջացնում։

**Կապը ռազմավարական փաստաթղթերի հետ.**

**Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ:** Կառավարության 2021-2026թթ. ծրագրով նպատակ է դրվել խթանել գյուղատնտեսական նշանակության հողերի նպատակային և արդյունավետ օգտագործումը։ Միաժամանակ, Հայաստանի Հանրապետության գյուղատնտեսության ոլորտի տնտեսական զարգացումն ապահովող հիմնական ուղղությունների 2020-2030 թվականների ռազմավարության «Բարելավել պարենային անվտանգությունը և սնուցումը» առաջնահերթությունում կարևորվում է պարենի ֆիզիկական և տնտեսական մատչելիության մակարդակի բարելավմանն ուղղված ծրագրեր իրականացումը և կենսականորեն կարևորագույն պարենամթերքի տեղական արտադրության խթանումը (էջ՝ 53)։